طنـز حقیقت
بیر حقیقت یازیرام طنزیله، چوخ گولملیدی آنلایان شخص قانار فلسفنی ، بیلملیدی
گون به گون سایه سالیر ظلم، عدالت یئرینه یئر اوزوندن گورسن ،کیم بودبی سیلملیدی
ای قلم واقعه نی رشتۀ تحریره گتیر اوخویانلار دئمه سینلر، شعرالر دلیدی
پست آداملار گوروسن دائمی تقدیر اولونور ونکی مافوقونا هی بعلی دئیر، عرضه لیدی
بیلر عالم بونی، بو عصریده قانون یانی پول گئده کیم کندی چاپا، کدخودانی گورمه لیدی
ماویه ایله علی , گر گئده لر محکمیه علی گر قاضیه پول ویرمیه محکوم علیدی
بیر نظر سال او حقوق بشرین ترکیبینه یا بوشون عاملیدی، یا کی سیانین الیدی
بوردادا بعضیلری اجنبی زرناسی چالیر ال آپارسان دیبینه، نطفه سی بیگانه لیدی
اوزلری آیدا آلیر بش میلیوندان یوخاری اولار یاخشی گئچینسین، فقرا اؤلملیدی
من بیر ایلده آلاندی، چوخلاری بیر گونده آلیر عاید نفتی بولار اوزلرینه بولملیدی
فقرانین پولونی خشلیری بی هوده یئره خبر آلسان دئیر آمریکا عجب گزمه لیدی
اگر اجرا اولا بو عصریده احکام خدا بولارین باشلاری بیر بیر هاموسی ازمه لیدی
حق سوزون جوهرینی رهبر فرزانه دئدی نجسی نجس سیلمز، بو کلام ولیدی
من یازخ عمریده بیر گون اشیگه چیخمامیشام تا بیلم شهرین آدی آستارا یا انزه لیدی
دئدی آرواد منه گئت آی کیشی بیر آزدوگی آل دئدیم آرواد دوگودن یارما گنه صرفه لیدی
پشیریر هر گون آشی قیمه فسنجان یرینه همی چوخ طبخی گوزلدی همی چوخ سلقه لیدی
او قدر میوه اوزی گورمیب ائوده بالالار تانمیر هئچ بیری بو شفتلیدی یا شلیدی
دوز دیللربونی آجدان توخون اولماز خبری صاحب الامر گلینجه، فقرا دوزمه لیدی
شهدا نین قانی خائنلری رسوا ائدجک تانیماز شیعه دی یا شافعی یا حنبلیدی
چوخ آدام واردی مؤذن ، گئجه کارتوندا یاتیر
سن گئنه ائوده یاتیرسان ، هله شکر ائتمه لیدی
6 / 6 / 1384
طبقه بندی :اشعار استاد
prs_Arab azb_Arab azb_Arab azb_Arab azb_Arab pes_Arab azb_Arab prs_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab unk prs_Arab